Papersnake/gushiwen huggingface dataset:
闻喜燕上赠状元叶祖洽
王珪（宋代）

黼座亲临唱第初，宴嬉犹及苑花余。
青厢特访安危策，紫府应将姓字书。
御酒连倾金鉴落，宫床曾赐玉蟾蜍。
从来晁董多奇论，三日英豪亦未疏。
望邳州
文天祥（宋代）

中原行几日，今日才见山。
问山在何处，云在徐邳间。
邳州山，徐州水，项籍不还韩信死。
龙争虎斗不肯止，烟草漫漫青万里。
示二子
胡宏（宋代）

此心妙无方，比道大无配。
妙处果在我，不用袭前辈。
得之眉睫间，直与天地对。
混然员且成，万古不破碎。
书湛然亭
释德洪（宋代）

家在匡庐叠翠层，云开彷佛见微棱。褰衣欲上千岩去，隔岸扁舟唤不应。
八影 其五 菊影
成鹫（清代）

秋色与心清，秋花剌眼明。南山天一角，沧海月三更。

爱此孤光合，因之逸兴生。翛然陈迹外，相对两忘名。
裴殿丞访别说春秋期岁初复来
刘敞（宋代）

吾衰不梦周，知我在春秋。斯道宜未坠，夫公能见求。

相看头可白，感别岁空遒。念子期鸡黍，母怀汗漫游。
驻跸兴安八首 其八
玄烨（清代）

紫塞行巡日，雕舆问俗年。大庖陈折俎，仙醴秩初筵。

屏翰金汤壮，光华赐予宣。示慈良有意，裒对在敷天。
刬毁魏忠贤墓纪事诗
张瑗（清代）

彰瘅表天道，诛赏昭王纲。伊谁实职之，兰台横秋霜。

道惟锄奸迹，庶以全善良。奉命咨民事，巡察思激扬。

揽辔出郭门，陟睇西山冈。庐舍匝阡陌，各各营农桑。

厥俗一以朴，民气尤悦康。榛莽化兰蕙，无复嗥虎狼。

寻憩古佛刹，绀碧何辉煌。背负诸墓碣，垒垒如北邙。

更是碧云寺，封树皆貂珰。魏奄冢逾制，陵园相颉颃。

穹碑矗霄汉，长松缭垣墙。以彼稔凶恶，万死乌足偿。

搏噬纵鹰犬，汤镬烹鸾凰。天地尽冥晦，白日无辉光。

古多内侍祸，兹祸逾汉唐。国步倏臲卼，社稷旋沦亡。

彼身已寸磔，墓胡留山阳。父老切齿言，竖党皆儿郎。

以其生前圹，树之为幽堂。惜无勇敢士，掊之使其僵。

我闻发上指，冠冲心激昂。及此不锥薙，无乃忤苍苍。

缮疏请明旨，圣德奋乾刚。碑仆墓亦毁，狐兔将安藏。

尧舜除四凶，海宇称平章。诛恶及胜国，来者心自臧。

岩壑煎秽浊，草木回芬芳。聊以佐史笔，宪纪于焉张。
长安春书
寇准（宋代）

务闲公府都无事，骑吏前驱引马行。
雨霁晚街官柳色，日长春寺讲钟声。
云山已有终南秀，泉石犹思洛下清。
闻道曲江新水满，欲携歌管出重城。
次张学录韵十首 其三
陈造（宋代）

学者闯圣门，赑屃未易入。张子乃深造，以文作梯级。
和李士举过仙都徐氏山居 其一
谢伋（宋代）

■节光华远，轺车那得闲。咨询元自急，省敛亦相关。

去住存高咏，晴阴对好山。深惭縻郡绂，仙境不同攀。
朝拜元陵
包佶（唐代）

宫前石马对中峰，云里金铺闭几重。

不见露盘迎晓日，唯闻木斧扣寒松。
剡溪道中五首
韩元吉（宋代）

抱琴不作王门客，晋代高风只此人。
故老底须三上疏，竹林诸子未天真。
西轩垂钓偶作
苏舜钦（宋代）

曾以文章上石渠，忽因谗口出储胥。致君事业堆胸臆，却伴溪童学钓鱼。
题方朔蟠桃图二首 其二
卢龙云（明代）

岁岁金门号陆沉，何如寄傲得云林。碧桃种处从花实，翻笑东方别有心。
送僧归日本
齐己（唐代）

日东来向日西游，一钵闲寻遍九州。

却忆鸡林本师寺，欲归还待海风秋。
寒食日诸罗署中偶作 其二
谢本量（清代）

草房密密下重帘，三月春寒较腊严。万井春烟谁禁火，卖饧时节雨廉纤。
投座主张子猷给事
王之望（宋代）

东风入雕槛，百卉无不花。
一经造化手，各若矜春华。
主人最好事，护养从萌芽。
浇灌与封植，恩光无等差。
其间一本尤所喜，欲售千金贵无比。
君不见洛阳好事丞相家，曾剪姚黄贡天子。
关中送别
薛能（唐代）

一行千里外，几事寸心间。才子贫堪叹，男儿别是闲。

黄河淹华岳，白日照潼关。若值乡人问，终军贱不还。
南堂新甃花坛二首
苏辙（宋代）

老木不忍伐，横枝宜少除。
根茎渐有托，雨露稍分余。
生意初无损，开花终自如。
他年诸草木，成就此幽居。
对菊
施枢（宋代）

欲荒三迳负归期，魂梦何曾到短篱。
九辩不歌陶令老，清香还许入谁诗。
木兰花（四之二·林钟商）
柳永（宋代）

佳娘捧板花钿簇。唱出新声群艳伏。金鹅扇掩调累累，文杏梁高尘簌簌。

鸾吟凤啸清相续。管裂弦焦争可逐。何当夜召入连昌，飞上九天歌一曲。
再和前韵赠江朝宗
吴芾（宋代）

方欣佳客至，已寄好诗来。
玩味徒三叹，披寻欲百回。
相思愁梦断，一见笑颜开。
便欲扶藜杖，江头共探梅。
送王昭祖国史吏部归丹阳七绝
史尧弼（宋代）

尻脽连接召徐严，谁羡平生太史谈。
汗简杀青推老手，未应留滞只周南。
偈二首 其一
释咸静（宋代）

气候欲流金，炎威将铄石。扇子摇明月，云片耸奇峰。

蚕成茧而麦渐收，笋抽簪而梅已熟。薰风习习，逝水滔滔。

鹊噪森松，莺啼修竹。观音势至，文殊普贤。有愿必从，无刹不现。
赵君宝宣慰别三十五年矣末由再晤近张倩仲实
牟巘五（宋代）

南屏环拥翠云堆，谁遣精庐特地开。
祭酒先生甘隐遁，燃藜太乙忽飞来。
胸中礧磈五千卷，门外芙蕖十万栽。
白日竟抛妻子去，群仙携手上瑶台。
和咏孤竹旧里元韵
金朝觐（清代）

何事当年扶义起，于心求所安而已。采薇歌罢渺难寻，山上清风山下水。
题故蔡国公主九华观上池院
武元衡（唐代）

朱门临九衢，云木蔼仙居。曲沼天波接，层台凤舞馀。

曙烟深碧筱，香露湿红蕖。瑶瑟含风韵，纱窗积翠虚。

秦楼今寂寞，真界竟何如。不与蓬瀛异，迢迢远玉除。
真青麻头
贾似道（宋代）

线项麻头纹理明，蜻蜓头翅项浑青。
侧生身分高而厚，鬭着交锋速便赢。
雨中长乐水馆送赵十五滂不及
李商隐（唐代）

碧云东去雨云西，苑路高高驿路低。

秋水绿芜终尽分，夫君太骋锦障泥。
书性之所藏伯时木石屏 其二
释祖可（宋代）

淡巃嵷烟雨色，老槎牙霜霰痕。想见湘岑落木，雾连江月昏昏。
送辛都官知鄂州
梅尧臣（宋代）

衣上大梁雪，门前武昌车。
使君行有期，将逢鸟隼旟。
车动自轣辘，旟轻自舒舒。
去都越千里，城在江上居。
黄鹤有高楼，楼头挂蟾蜍。
下见鹦鹉洲，葭茁可以菹。
为吊祢处士，沉踪异三闾。
忆昔我仲父，五马立踌躇。
愿君访旧迹，因报八行书。
句
去奢（唐代）

骑䯀春风离汉苑，心悬秋月照吴关。
杨白花一首
王阮（宋代）

天河秋来有时见，秋江人去无还期。
南风北风日争吹，三十六宫空泪垂。
塞鸿已作随阳去，社燕宁论故巢住。
安得胡越为一家，春风来访红桃花。
投后村先生刘尚书
蒲寿宬（宋代）

采松北山下，日与樵者亲。
寸尺拾遗坠，时以供炊薪。
日跻白云拾，暮宿芳草滨。
疏泉溉其本，镜心澄尔神。
上有千岁鹤，羽仪何振振。
清唳返华表，感时怀凤麟。
下有千年苓，剥落惟本真。
久乃莹雪玉，服之祛凡尘。
清风发万籁，天窍鸣惊人。
严霜肃四宇，玉立古柏身。
桃李众自托，六合惟一根。
梅竹亦有性，岁寒争卜邻。
茑萝尔微彙，愿乞青云津。
逡巡不敢止，百年在兹辰。
丽词 其二
曾鸣雷（明代）

斜倚银床理玉筝，数声子夜不胜情。晚风莫送东邻去，多少愁人梦不成。
庆成赐宴
韩殷（明代）

玉钥初开众乐攒，芙蓉阙下会千官。露分仙掌金茎冷，月射珠宫剑阙寒。

万里梯航通鸟道，六州蕃落从戎鞍。歌钟满座争欢赏，长得君王带笑看。
赠南岳僧全玭
孙偓（唐代）

窠居过后更何人，传得如来法印真。

昨日祝融峰下见，草衣便是雪山□。
曲江
林宽（唐代）

曲江初碧草初青，万毂千蹄匝岸行。倾国妖姬云鬓重，

薄徒公岸雪衫轻。琼镌狒cf绕觥舞，金蹙辟邪拏拨鸣。

柳絮杏花留不得，随风处处逐歌声。
三月二十二日春雨终日
周紫芝（宋代）

此情谁与问天公，幽事全归白发翁。袖手寻诗红烛里，卷帘听雨绿阴中。

杯盘眼见樱桃熟，时节心惊柳絮空。谁为羁栖到三月，还家犹及舞雩风。
岳州九日宴道观西阁
张说（唐代）

摇落长年叹，蹉跎远宦心。北风嘶代马，南浦宿阳禽。

佳此黄花酌，酣馀白首吟。凉云霾楚望，濛雨蔽荆岑。

登眺思清景，谁将眷浊阴。钓歌出江雾，樵唱入山林。

鱼以嘉名采，木为美材侵。大道由中悟，逍遥匪外寻。

参佐多君子，词华妙赏音。留题洞庭观，望古意何深。
送巢道士
释法薰（宋代）

一点灵光触处通，心空不见太虚空。
五千言把为玄妙，湿纸如何裹大虫。
临江仙·寄左全志
曾廉（清代）

山抹微云佳女婿，词华六代余声。碧湘宫外夕阳明。

湘流波万叠，风静暂时平。

文彩风流能割据，纷纷俗子皆惊。等閒浑道得浮名。

红莲心苦处，坐看白荷生。
将抵洞子头阻水
杨廷理（清代）

沿岭松杉鸟道斜，炊烟起处辨人家。西风夜雨连宵泊，饱听滩声走白沙。
题翁道人竹轩
胡寅（宋代）

寄语东阳翁道人，开轩种竹意何亲。
经年又看龙孙上，晚岁宁忧凤食贫。
风月肯来聊竞爽，尘嚣不到独相亲。
何时柱杖敲门去，若比王猷懒更真。
满江红 丁未九月南渡，泊舟仪真江口作
赵鼎（宋代）

惨结秋阴，西风送、霏霏雨湿。凄望眼、征鸿几字，暮投沙碛。

试问望关何处是，水云浩荡迷南北。但一抹、寒青有无中，遥山色。

天涯路，江上客。肠欲断，头应白。空搔首兴叹，暮年离拆。

须信道消忧除是酒，奈酒行有尽情无极。便挽取、长江入尊罍，浇胸臆。
题梅花士女
李元圭（元代）

梦里寻香出晓城，一声残角暗魂惊。美人不作罗浮梦，独倚梅花看月明。
自桃川至辰州绝句四十有二
赵蕃（宋代）

上得矶来势已危，忽然缆断不能支。
惊心钓渚河边石，值尔应当应手糜。
训蒙绝句 情
朱熹（宋代）

谓之情者无他思，只是吾心初动机。又把动时分析出，人当随发察其几。
秋日有感
罗公升（宋代）

桂花无主亦清秋，荞麦为谁先白头。
萤不照身常隐见，鸥燕求世自沈浮。
雁字
朱之蕃（明代）

长空清迥净秋云，杖倚斜阳数雁群。吹隔狂飙存断简，翔依沙雁见回纹。

霞江点缀摩崖碣，芦岸联翩白练裙。衡岳峰高归羽急，疑探二酉发奇文。
和范倅十首
曹勋（宋代）

幕天席地供余酌，惜月留云忆旧书。
今日海边消息断，空令稚子摘芳蔬。
钱子高挽歌二首
司马光（宋代）

象设如平昔，升堂不见君。
尚疑言笑在，忽念死生分。
清论千秋雪，浮荣一片云。
泉台多少路，何处复修文。
天香·过隙年光
长筌子（金朝）

过隙年光，如毛尘事，几人识破休矣。归去来兮，云耕水钓，林下澹然宁耳。翠微影里，别有些逍遥真味。一曲玄歌寄天香，叹物华荣悴。白茅半间而已。畅情怀、四时吟醉。返照人生，毕竟到头何济。坐看空华起灭，这混成消息越众美。太朴淳风，清虚妙理。
绮川亭
杨志（宋代）

一泓绿净沧浪水，千朵红稠菡萏花。
病眼纷纷何所似，江天落日散余霞。
游山
陆游（宋代）

一生万里著行縢，抖擞尘埃尚未能。
不怕语音时带剡，敢辞生计略如僧。
疏梅渐动清溪曲，霁雪遥看古塔层。
唤起故年清绝梦，数声柔橹下巴陵。
题禊帖图
方回（元代）

永和九年晋癸丑，禊帖至今家家有。
遗墨一纸出昭陵，摹本宇宙同不朽。
甲子循环十六周，甫近千岁未为久。
之字二十我谛观，谁绘此图夸妙手。
晋人之学吾能□，□以庄子为六经。
大同小异立议论，漆园遗意入兰亭。
七情静动应万事，一气聚散钟千形。
乐极必悲生必死，倏开忽阖风天萤。
岂不痛哉逸少语，畏怖生老病死苦。
掇拾释氏之绪余，惴惴其栗有如许。
颜瓢致乐悲安在，曾箦临死生焉□。
短中求长断斯文，翰墨高名万万古。
赋橘花次正仲韵
舒岳祥（宋代）

璘娥琢月剪冰花，著叶团团更不斜。
只把青葱争玉树，不将夭治斗金沙。
吹香处满骚人国，成实还宜野叟家。
老我真成被花恼，尊前坐叹复行嗟。
证冯楫居士会药山问石头见性成佛公案偈
释宗杲（宋代）

梵语唐言，打成一块。
咄哉俗人，得此三昧。
荆州寄贯微上人
齐己（唐代）

旧斋休忆对松关，各在王侯顾遇间。命服已沾天渥泽，

衲衣犹拥祖斓斑。相思莫救烧心火，留滞难移压脑山。

得失两途俱不是，笑他高卧碧孱颜。
次韵张侍御叔亨至白沙 其一
陈献章（明代）

生死遭逢未可知，两生名氏至今疑。自陈多病甘为退，肯与閒愁博得衰。

冷雨侵人呼酒数，瘦藤扶老看花迟。绣衣未笑茅根秃，来请延陵十字碑。
园中杂咏
陆游（宋代）

珍禽下上鸣，迨及清润时；岂惟侑我觞，亦以起我诗。
白练一团雪，来与红练俱。
鱼虎飞照水，意若爱翠裾。
句
吴璋（唐代）

惜别有情空执手，赠行我绪不成章。
野望
张纲（宋代）

日落寒云薄，楼高望眼迷。兴亡千古恨，衰病万行啼。

拔士空岩穴，防秋尚鼓鼙。建章何处是，坐待玉绳低。
赏残花
纥干著（唐代）

零落多依草，芳香散著人。低檐一枝在，犹占满堂春。
和陶读《山海经》
苏轼（宋代）

黄花冒甘谷，灵根固深长。
廖井窖丹砂，红泉涌寻常。
二女戏口鼻，松膏以为粮。
闻此不能寐，起坐夜未央。
题西湖中鱼
刘敞（宋代）

育育水满湖，中有千金鱼。浮沈得意似太古，不畏网罟畏鹈鹕。

绿蒲欲齐藻初密，红尾差差映朝日。疾雷骤雨人莫知，潜有蛟龙取之逸。
满江红（约台）
方有开（宋代）

跳出红尘，都不愿、是非荣辱。垂钓处、月明风细，水清山绿。七里滩头帆落尽，长山泷口潮回速。问有谁、特为上钩来，刘文叔。

貂蝉贵，无人续。金带重，难拘束。这白麻黄纸，岂曾经目。昨夜客星侵帝座，且容伸脚加君腹。问高风、今古有谁同，先生独。
宿大涤山
吴倜（宋代）

解骖投宿到蓬壶，骨冷魂清梦寐无。可怪春禽晓啼月，又催行李出凡途。
浪淘沙 风夕怀茜玉
徐谦（南北朝）

十万射潮弓。竟夕汹汹。寒风挟雨入帘栊。为底恼人声阵阵，铁马丁东。

极目望长空。月影朦胧。残灯无焰短擎红。争奈夜寒人不寐，樽酒谁同。
挽叶夫人
刘克庄（宋代）

年与藁砧齐，来嫔自始笄。
典刑丞相子，礼法大夫妻。
怪鵩惊频集，离鸾忍只栖。
伤心谬含等，犹是嫁时賫。
护龙亭
陈曾寿（清代）

攒列万松青，山开孔雀屏。岚光出膏沐，仙子示颜形。

叠石寒溪沸，凭岩古木狞。欲将泉洗眼，小坐护龙亭。
移居诗 其一
张九錝（清代）

步来城一角，浑似陟山尖。近舍开花圃，比邻挂酒帘。

高轩难枉过，野老至无嫌。雀噪知何事，家人喜妄占。
题傅侍郎寒碧十五韵 浮花
陈宓（宋代）

古来诧范蠡，功名付沧洲。可惜所见小，只挟婵娟游。

如公真爱世，请具济川舟。
送赵司直赴常德粹
陈宓（宋代）

当年好礼一河间，今日躬行倍誉难。
三日威仪皆曲中，胸中冰雪照人寒。
宫词三十三首
曹勋（宋代）

郁葱佳气转春风，五色云低驻玉龙。
紫府清都天不远，翘鸱浑在翠微中。
横江词
史夔（清代）

落日临沧观，西风扬子津。峭帆何处泊，愁杀渡江人。
和琼台丘先生题陈希夷长睡图
张吉（明代）

已逢真主御乾坤，敢问孤儿寡妇们。聊与钓台为敌手，百年高枕华山云。
池上
白居易（唐代）

袅袅凉风动，凄凄寒露零。
兰衰花始白，荷破叶犹青。
独立栖沙鹤，双飞照水萤。
若为寥落境，仍值酒初醒。
昌龄辟圃
王十朋（宋代）

东园小小花木稀，西园廓廓规模奇。西园主人但置酒，东园老人甘赋诗。

朝游西园饮千斛，莫向东园吟百幅。更约南园好事人，酒盏诗篇日相续。
宫词
宋白（宋代）

鱼龙百戏闹嘈嘈，戏罢珠楼日色高。
移入芳林排小宴，赤瑛盘里进樱桃。
千秋岁 其三 为吴尔世寿母
王士禄（清代）

君家称寿。海内文章走。夸盛事，纷人口。颇闻黄发媪，早作青灯纷。

冰雪里，藐孤涕泪曾相守。

剃剪陶家久。台筑怀清旧。兼两事，须推母。春晖君解报，善颂吾何有。

唯愿取，新安江水成春酒。
宁宗朝享三十五首 亚献用《正安》。
郊庙朝会歌辞（宋代）

尊斝星陈，罍幂云舒。来贰鸾觞，玉佩琼琚。相予严祀，秉德有初。

对扬王休，何福不除。
偈颂一百六十九首 其一五○
释智朋（宋代）

火就燥，水流湿。问十答百，问一答十。达磨答甚老臊胡，临济未答白拈贼。

今日为汝一划划断，且道既答冬瓜，为什么夏里吃。
挽吕东莱先生
黄人杰（宋代）

夫子来天上，儒宗第一人。
英材归乐育，圣学发沉堙。
正路方资闢，浇风未及醇。
斯文何遽丧，诗笔绝生民。
题凤埕八景 其四 北枕鸿山景
黄诏（明代）

屏帐重重气势鸿，昆崙未上眼眶中。尧封保障方如扆，禹迹刊眶弯似弓。

凤嘴有声羞煮海，壶山没石谩回风。瀛洲东顾漳南路，北面维藩第一功。
晚秋农家
陆游（宋代）

苦寒牛亦耕，甚雨鸡亦鸣；物物各有职，怠心其敢萌！我老返农圃，学业付後生。
语儿续膏油，勿辍读书声。
西湖二首 其一
曾巩（宋代）

左符千里走东方，喜有西湖六月凉。塞上马归终反覆，泰山鸱饱正飞扬。

懒宜鱼鸟心常静，老觉诗书味更长。行到平桥初见日，满川风露紫荷香。
句
徐似道（宋代）

黄四娘花空朵朵，谢三郎鬓已苍苍。
癸丑春，吴子冠英为予写照，并问何图，予漫应之曰：随意，遂名随意图。率成短句为诸吟坛引玉
张玉墀（清代）

快意百不一，拂意什八九。人生忧劳中，坐是搔白首。

委心学陶公，齐物师庄叟。揆之于圣贤，曰唯唯否否。

绝在必固先，诚于格致后。白云生远峰，野泉流谷口。

愿学非曰能，此理质良友。
濠石晚樵因简李撝伯谦
郭钰（元代）

出山复入山，流泉递迎送。暝入黄叶深，湿分白云重。

棘荆攒径危，侧身抱深恐。春花自芳妍，春鸟自鸣哢。

悠悠徒旅间，何由免寒冻。老亲嗟我勤，叹息中肠痛。

肩赪只自怜，囊罄当谁控？学剑惜已迟，读书亦何用。

国步政艰危，高官选才勇。李君旧知己，风格郁清耸。

光怪匣中龙，文采云间凤。庭帏寿且康，甘旨日相奉。

避地虽云同，乐事谁能共。知君怀远略，临机不妄动。

战争奈未已，发策必奇中。何当展才力，青云纵飞鞚。
寄题刘东之园池
王韦（明代）

柱史园池万竹斜，小罗山下岸乌纱。
晚畦刈罢还抽叶，秋径归来未着花。
不用平泉繁草树，谁言蓬海剩烟霞。
平生赋咏多休暇，更种东陵十亩瓜。
送彦威侄赴类省试
程公许（宋代）

吾兄仙去几何年，情未能忘一线传。
想见幽明参勇决，正须行艺两浑全。
世科从此传灯广，亲党同时奏凯旋。
孝友令巷天所佑，修途万里称加鞭。
前汉书十七首 其四 终军
郑学醇（明代）

终军年少独称才，长揖青州太守来。奉使东归行建节，关门何事索襦回。
邓圣求挽诗二首 其二
韩维（宋代）

乡有先生号，朝多长者言。谈经人服戴，辨狱世高袁。

雨湿铭旌暗，风摇挽铎喧。无缘攀葬绋，洒泪望秋原。
田家谣
宋自逊（宋代）

清溪绕山流，茅屋瞰溪住。
山田虽不多，荒年亦禾黍。
有园不栽花，但种桑与苧。
有儿只为农，不士不商旅。
老翁雪满头，煮茗相劳抚。
问我从何来，今将去何所。
日月如飞梭，人生几寒暑。
浮名底须求，求之亦何补，
我见贪名人，名成隔千古。
微利不足营，营之徒自苦。
我见嗜利人，甘作守钱虏。
青山冢累累，今古一抔土。
勉我勤归鞯，风雪岁云暮。
因作田家谣，备述老翁语。
欧阳示新诗因贻四韵
刘威（唐代）

冲戛瑶琼得至音，数篇清越应南金。都由苦思无休日，

已证前贤不到心。风入寒松声自古，水归沧海意皆深。

欲知字字惊神鬼，一气秋时试夜吟。
满江红·十载重游
丘崈（宋代）

十载重游，愧好在、吴中父老。官事里、空然痴绝，竟何曾了。赖有平生知己地，全胜末路依刘表。竟此身、还复雁门踦，宁论早。篷仙语，开朕兆。郇翰洒，增荣耀。倚先声风动，了然家晓。翘馆每烦尘想□，宾筵更著红妆绕。算从前、得此慰初心，於人少。
送汪叔志赴平江州同知
王圭（唐代）

鹄袍才卸便牙绯，笑我山中芰制衣。姓字两回香桂籍，声华一日动天扉。

政有霜螯须别驾，待呼巴菊寿慈闱。千古岳阳登览地，好诗相寄莫相违。
偈颂一百零二首
释慧远（宋代）

金地岭胸中丘壑，赤城山皮裹阳秋。
华顶峰脑门著地，桐柏观稽首叩头。
赋永叔家白鹦鹉杂言
梅尧臣（宋代）

交翠衿，刷羽。
性安驯，善言语。
金笼爱，养妇女，
是为陇山之鹦鹉。有白其类，
毛冠角举。圆舌柔音世竞许，
方尾鹘身食稻稰。白鹄之白是其常，
越群超众由天与。胡人望气海上来，
献於公所奇公才。公持大笔写万物，
惊葩萼，如春雷。
方夸玉兔未咏此，依约似畏常娥猜。
坐无祢正平，胡为使我作赋其问哉。
五仙观
金节（明代）

何年羊化石，此日客为仙。举袂烟霞护，传杯羽翰翩。

遥闻玄鹤度，疑是绛霄传。池饮白莲水，人藏洞里天。
拜李谪仙墓
吴龙翰（宋代）

先生放旷士，浩气吞洪蒙。
蓬池与紫阁，轩盖绎相从。
经营紫河车，破费十载功。
金鼎驯乌兔，炎炎丹光红。
一击混沌破，落地寻无踪。
神仙有水解，戏剧惊愚蒙。
当年遗剑履，一锸秋云封。
我亦鑽玄学，此心良券同。
朅来荐泉菊，紫绮疑相逢。
俨如真面目，晓月印寒空。
有所叹五首
张耒（宋代）

蛙鸣聒聒满我池，我宁知尔乐与悲。
周公洒灰教后世，顾我龌龊不忍施。
越人嗜汝过刍豢，芼以芳香侑朝饭。
藏身泥沙勿妄出，世人重味轻天物。
明日复雨排闷
陆游（宋代）

湖上孤村冷欲冰，更堪衰与病相乘！梦回点滴檐间雨，心折青荧帐外灯。
虽有数椽常似客，仅存一肉未成僧。
披衣偶取南华读，打破愁城喜不胜。
太上皇帝灵驾发引挽歌词六首
范成大（宋代）

传圣家人礼，凝神象帝先。
勋华今历数，汾社古山川。
众父尊归父，中天更有天。
寿宫何所厌，亟上白云仙。
原蚕
李复（宋代）

蚕马巨细殊，异物同精气。
物生不两大，此衰彼所致。
周人礼有禁，蚕为马之祟。
织女天上明，多蚕今为利。
戏简族子葆元
彭绩（清代）

观君如有得，意色尚孩重。身隐南园内，家贫五字中。

新年从幼识，旧姓此生同。何不时来过，门前道路通。
初夏出游
陆游（宋代）

泥黦棕鞋雨垫巾，闲游又送一年春。
长歌聊对圣贤酒，羸病极知朝暮人。
废堞荒郊闲吊古，朱樱青杏正尝新。
桃源自爱山川美，未必当时是避秦。
杂咏一百首·韩伯休
刘克庄（宋代）

女子乃知我，明朝变姓名。
可怜逃不密，犹迫诏书行。
梅碑
易士达（宋代）

冷蕊谁回笔底春，不教花落更芬芬。
自从揭在吟窗里，常带催诗一片云。
繁昌道中阻风二首 其一
王守仁（明代）

阻风夜泊柳边亭，懒梦还乡午未醒。卧稳从教波浪恶，地深长是水云冥。

入林沽酒村童引，隔水放歌渔父听。颇觉看山缘独在，蓬窗刚对一峰青。
咏方圆动静
李泌（唐代）

方如行义，圆如用智。动如逞才，静如遂意。
越裳贡白雉（一作孙昌胤诗）
丁仙芝（唐代）

圣哲承休运，伊夔列上台。覃恩丹徼远，入贡素翚来。

北阙欣初见，南枝顾未回。敛容残雪净，矫翼片云开。

驯扰将无惧，翻飞幸不猜。甘从上林里，饮啄自徘徊。
陈太庙舞辞七首 其一 凯容舞
佚名（隋代）

于赫皇祖，宫墙高嶷。迈彼厥初，成兹峻机。缦乐简简，閟寝翼翼。

祼飨若存，惟灵靡测。
和周明瞻秋香五首
吴芾（宋代）

落叶初辞万木林，谁将悲翠悄寒金。
朝来散入亭前树，着处幽香欲满襟。
次韵曾端伯早春即事五首
郭印（宋代）

春风著物便超摇，已觉三阴次第消。
明日江梅吹尽雪，却看芳草似裙腰。
空中楼阁
王渐逵（明代）

高高者楼，八窗涵之。西瞰樵雁，东望云旗。

架木累石，已积之基。君子中庸，允迪其彝。圣人有言，知崇礼卑。
子湖有狗上取人头中取人心下取人足 其二
释慧远（宋代）

子湖有狗取人心，见说黄河没底深。华表柱头留语后，更无消息到如今。
寄杜位（顷者与位同在故严尚书幕）
杜甫（唐代）

寒日经檐短，穷猿失木悲。峡中为客恨，江上忆君时。

天地身何在，风尘病敢辞。封书两行泪，沾洒裛新诗。
城南题壁（二首）
李濂（明代）

一自归来茹紫芝，每逢野老话襟期。
中林结舍云光抱，别墅看花酒具随。
学稼只缘糊口累，抛书才是息心时。
行歌剩有古今思，瑟瑟晚风吹鬓丝。
湖山十景·花港观鱼
王洧（宋代）

断汊惟余旧姓存，倚阑投饵说当年。
沙鸥曾见园兴废，近日游人又玉泉。
鬲溪梅令•赋得卧房阶下插鱼竿
董以宁（清代）

帘前绿水映云屏。自盈盈。敲得银针独向、画栏凭。粉郎归未曾。

粉郎空有许多情。未均匀。好似帘钩偏重、帐钩轻。鱼钩只几分。
长汀逢黄生赠之
佘翔（明代）

叔度相逢鄞水前，山城日落起孤烟。微名奔走成何事，不向山中结白莲。
春思五首 其二
韦骧（宋代）

香心夭艳尚包藏，蜂蝶优游苦未忙。何处纸鸢飞白昼，几家归燕认雕梁。
和沈约昭君词 其二
蔡兆华（清代）

谁与丹青竞，误令妆不成。悲看蛱蝶粉，好作鹍鸡声。

肃肃宵驾动，翻翻飞蓬征。欲传千里意，汉月照心明。
谢宋评事
蔡襄（宋代）

斋馆从容接燕申，每临佳树走觥巡。
兵锋却后知神物，年寿高来况主人。
并赏昔闻思故友，分甘今喜奉慈亲。
岂唯持祝公难老，兼欲灵株比大椿。
游杨梓岩
白玉蟾（宋代）

天半秋风鸣万松，芫花半落夕阳红。
寮烟暗锁仙坛古，野意深阳丹灶空。
人採紫芝何处觅，我来白昼不相逢。
一声箫管笑扬袂，秋色满怀诗兴浓。
露坐
王安石（宋代）

露坐看沟月，飘然风度荷。
珠跳散作点，金涌合成波。
老失芳岁易，静知良夜多。
陵秋久不寐，吾乐岂弦歌。
安平乐慢（都门池苑应制）
万俟咏（宋代）

瑞日初迟，绪风乍暖，千花百草争香。瑶池路稳，阆苑春深，云树水殿相望。柳曲沙平，看尘随青盖，絮惹红妆。卖酒绿阴傍。无人不醉春光。

有十里笙歌，万家罗绮，身世疑在仙乡。行乐知无禁，五侯半隐少年场。舞妙歌妍，空妒得、莺娇燕忙。念芳菲、都来几日，不堪风雨疏狂。
闲
徐夤（唐代）

不管人间是与非，白云流水自相依。一瓢挂树傲时代，

五柳种门吟落晖。江上翠蛾遗佩去，岸边红袖采莲归。

客星辞得汉光武，却坐东江旧藓矶。
掩耳盗铃
吕不韦 撰（先秦）

范氏之亡也，百姓有得钟者，欲负而走，则钟大不可负；以锤毁之，钟况然有声。恐人闻之而夺己也，遽掩其耳。恶人闻之，可也；恶己自闻之，悖矣！
孺人陈氏挽词
楼钥（宋代）

追忆宫端旧典刑，三贞况复是难兄。
岂惟门户生光彩，直使朝廷列姓名。
烟海乘桴谁可夺，天风反火报尤明。
虽云弟娣相从去，自有英灵凛若生。
中秋月寄子由三首
苏轼（宋代）

殷勤去年月，潋滟古城东。
憔悴去年人，卧病破窗中。
徘徊巧相觅，窈窕穿房栊。
月岂知我病，但见歌楼空。
抚枕三叹息，扶杖起相従。
天风不相哀，吹我落琼宫。
白露入肝肺，夜吟如秋虫。
坐令太白豪，化为东野穷。
余年知几何，佳月岂屡逢。
寒鱼亦不睡，竟夕相噞喁。
六年逢此月，五年照离别。
（中秋有月凡六年矣，惟去岁与子由会于此。
）歌君别时曲，满座为凄咽。
留都信繁丽，此会岂轻掷。
镕银百顷湖，挂镜千寻阙。
三更歌吹罢，人影乱清樾。
归来北堂下，寒光翻露叶。
唤酒与归饮，念我向儿说。
岂知衰病后，空盏对梨栗。
但见古河东，荞麦如铺雪。
欲和去年曲，复恐心断绝。
舒子在汶上，闭门相对清。
（舒焕试举人郓州。
）郑子向河朔，（郑仅赴北京户曹。
）孤舟连夜行。
顿子虽咫尺，兀如在牢扃。
（顿起来徐试举人。
）赵子寄书来，水调有余声。
（今日得赵杲卿书，犹记余在东武中秋所作《水调歌头》。
）悠哉四子心，共此千里明。
明月不解老，良辰难合并。
回顾坐上人，聚散如流萍。
尝闻此宵月，万里同阴晴。
（故人史生为余言：尝见海贾云中秋有月，则是岁珠多而圆，贾人常以此候之，虽相去万里，他日会合相问，阴晴无不同者。
）天公自著意，此会那可轻。
明年各相望，俯仰今古情。
挽曾原伯大卿
孙应时（宋代）

夙昔吾何幸，龙门获御公。
青灯鸣夜雨，白发对春风。
契阔今安访，蹉跎愧所蒙。
源流千古意，铅椠若为功。
次韵王巩游北禅
苏辙（宋代）

萧萧黄叶下城头，顿作野田风日秋。
粗有樽罍随处好，暂无敲扑便能幽。
人稀野鸟应同乐，水涸游鱼似欲愁。
客去知君欢未已，绕城携手更迟留。
送仲至长乐帅幕
韩淲（宋代）

文笔擅名第，当置台馆中。不合大雅尚，天怒令诗穷。

昔年弄水亭，一见知不同。继而灵山阳，示我所作工。

岂期江海上，浩然复相从。小篇清且丽，大篇疏而通。

尚友梅都官，不但杨陆翁。和平事淡泊，志意惊盲聋。

时时写几句，岂只凡马空。又喜富收拾，锦绣纷青红。

决定得名世，挽回正始风。岑岑闽岭山，连帅鼓角雄。

幕府少为贫，因与了事功。地煖罕霜雪，榕阴荔枝丛。

不妨资食啖，閒游佛老宫。万一遇真隐，识赏无匆匆。
和白沙钓濑与湛民泽收管诗示唐须竹
王夫之（明代）

遥山写出虚无画，孤笛吹来雪月吟。不是逢人难口说，湘流清浅祝融深。
江城子·烂铺蜀锦写乌丝
袁易（元代）

烂铺蜀锦写乌丝。忆倾卮。燕来时。犹记半揎，云袖见凝脂。燕子时今何处去，庭院悄，误心期。绿芜凋尽众芳迟。弄仙姿。瞰方池。堕井残妆，依约景阳妃。不比春宵常苦短，拚剪尽，烛千枝。
赠别徐明衡天部以请赠薛西原先生得谪 其一
曹于汴（明代）

南州高士出皇都，阴雨三旬汇若湖。一旦铨郎辞墨绶，满朝台谏伏青蒲。

尔怀圣主恩犹渥，众羡西原德不孤。再弼盛明他日事，眼前吾道在匡庐。
江提仓生日二首
李新（宋代）

青锁沈烟暝著沙，鞭蕖云帐晓吞霞。
南金人物无双士，宫锦文章自一家。
赏过十分银汉月，采归千岁海桃花。
蜀仙行劝长生酒，燕寝凝香碧雾斜。
庵中杂书
陆游（宋代）

谋生安用苦区区？豆饭藜羹未遽无。
若使天年犹合活，不妨自有谷於菟。
辞顯禅师题壁
释善暹（宋代）

不是无心继祖灯，道惭未厕岭南能。
三更月下离岩窦，眷眷无言恋碧层。
题诜法师院
王建（唐代）

三年说戒龙宫里，巡礼还来向水行。多爱贫穷人远请，

长修破水寺先成。秋天盆底新荷色，夜地房前小竹声。

僧院不求诸处好，转经唯有一窗明。
赠承天理上人方池
文嘉（明代）

高僧住畔有方池，片片慈云映碧漪。长日诵经临水坐，鸟啼花落不曾知。
李文授和所赠老融诗复次韵为谢
楼钥（宋代）

邺侯插架书最多，笔力雄奇天所命。
万人海中深闭门，理窟搜寻到幽夐。
我诗无律如山讴，形秽岂堪珠玉映。
时时归梦入故山，曳杖松间记投暝。
因君佳句撩秋思，便欲归寻旧三径。
兼旬足痹不良行，况复炎蒸如釜甑。
夜来一雨洗河汉，檐溜涓涓清入听。
晨兴剥啄谁叩门，乃有同声喜相应。
读之恍若濯清风，自觉昏眸怯明镜。
伊余何幸点班行，结交往往多名胜。
夫君平处顾清新，解道澄江如练净。
从今我乃得四友，不特官梅动诗兴。
推枕裁诗谢高致，扶惫摇毫心靡定。
旧闻读檄愈头风，今赖长篇起衰病。
向竹吟
黄山隐（唐代）

积尘为太山，掬水成东海。富贵有时乖，希夷无日改。

绛节出崆峒，霓衣发光彩。古者有七贤，六个今何在。
宫体二首
王予可（宋代）

红叶铺霜撼御阶，绣莲尘蹴衬罗鞋。
袖沾莺翅调簧语，堕却衔翘入鬓钗。
画车二首 其一
苏轼（宋代）

何人画此只轮车，便是当年攲器图。上易下难须审细，左提右挈免疏虞。
书北齐冯淑妃传后
苏民怀（明代）

鹰犬仪同各阶级，琵琶当殿黄门立。齐兵穿破平阳城，妖星马上催妆急。

苍黄介胄暗尘飞，犹自嫣然著锦衣。不闻汾水方酣战，尚忆天池更打围。

金鸡啼上白杨树，不见邺宫行乐处。无愁曲奈有愁何，粉镱敲残红泪多。
满江红
佚名（宋代）

谁知恩爱，变成怨恨。
渔阳道中
曹鈖（清代）

平原空怅望，故国已荒丘。猎犬穿林出，滩声抱石流。

月明燕岭暮，霜结蓟门秋。尚欲停车问，悲笳动戍楼。
赠周茂叔
何平仲（宋代）

及物仁心称物情，更将和气助春荣。
智深大易知幽赜，乐本咸池得正声。
竹箭生来元有节，冰壶此外更无清。
几年天下闻名久，今日逢君眼倍明。
杨花曲
范轼（清代）

红日映窗春雨微，阶前款款杨花飞。流莺千树坐相语，江北江南春不归。

五陵年少媚春好，朱颜掷向明镜老。金缕歌残玉树空，柘枝舞罢罗帏悄。

飘云卷雨不自量，长安女儿踏春阳。兰膏坠发轻蜂蝶，石鲸飞泉送酒香。

绿烟金穗暗相逐，白蘋红藻翠鳞覆。莫向东风还荡摇，一生好傍龙池宿。
送绰侄住庵吴兴山中
陆游（宋代）

一杯淡粥不烹蔬，自占云根结草庐。
非佛非心犹坐断，定知不看夹山书。
朅来 其一
吴汝一（宋代）

岭上朅来观白云，翔鸾奋鹤浮天英。斜开锦绣春树满，溶溶半天遥山青。

忽然变现成苍狗，万里长风霍无有。海龙塞气不敢吹，日照虚空无老时。
和李士举过仙都徐氏山居
谢伋（宋代）

{上竹下场}节光华远，轺车那得闲。
咨询元自急，省敛亦相关。
去住存高咏，晴阴对好山。
深惭縻郡绂，仙境不同攀。
绕耄倪扶杖小童闲，绕舍清溪碧水环。
争看赤帷仍避传，静无桴鼓爱青山。
虞美人（次虞仲登韵）
苏庠（宋代）

军书未息梅仍破。穿市溪流过。病来无处不关情。一夜鸣榔急雨、杂滩声。

飘零无复还山梦。云屋春寒重。山连积水水连空。溪上青蒲短短、柳重重。
咏古十六首 其一
华镇（宋代）

衮衣自美好，无能被猿猱。鶢鶋巢鲁门，恻怆临九牢。

此物乃异类，珍华宜见逃。颍阳本无人，嗜好非羽毛。

执心一何苦，用形一何劳。采薇代刍豢，刍豢气膻臊。

饮水宁手掬，飘风声怒号。不慕黄屋尊，遗之如秋毫。

道真固所重，无乃太嚣嚣。达士各有心，非志斯郁陶。

饮河已盈腹，河流自滔滔。一枝傥可栖，云构如蓬蒿。

适外皆长物，逐物非吾曹。如何市朝人，捐生竞锥刀。

颓川无回波，始觉素风高。
赠脉医天彦若
苏轼（宋代）

鍼头如麦芒，气出如车轴。
间关脉络中，性命寄毛粟。
而况清净脉，内景含天烛。
琉璃贮沆瀣，轻脆不任触。
而子於其间，来往施锋镞。
笑谈纷自若，观者颈为缩。
运鍼如运斤，去翳如拆屋。
常疑子善幻，他技杂符祝。
子言吾有道，此理君未瞩。
形骸一尘垢，贵贱两草木。
世人方重外，妄见瓦与玉。
而我初不知，刺脉如刺肉。
君看目与翳，是翳要非目。
目翳苟二物，易分如麦菽。
宁闻老农夫，去草更伤谷。
鼻端有余地，肝胆分楚蜀。
吾於五轮间，荡荡见空曲。
如行九轨道，并驱无击毂。
空花谁开落，明月自朏朒。
请问乐全堂，忘言老尊宿。
惜红衣 其一 中秋踏月，过叔问夜话，兼忆伯宛海滨索居情况，用梦窗韵
朱祖谋（清代）

度暝随萤，推帘动竹，露庭一白。载酒人来，园菭破荒碧。

吴丛桂老，看小叶、娥妆慵约。香陌。皴破长笺，著霜花陈迹。

冥鸿海侧。独卧飘镫，流波涴离色。相思未寄瘦客。

耐秋寂。销得石湖鸥伴，閒话水西云北。系故园心事，惟有苍蟾能识。
观金沙花有感
沈辽（宋代）

夭艳迎人意欲迷，不言正是怨深时。愁肠百端不堪续，惆怅年年开向谁。
题冯通直明月湖诗后
苏轼（宋代）

老衍清篇墨未枯，小冯新作语尤殊。
呼儿净洗涵星砚，为子赓歌堕月湖。
闻道牂江空抱珥，年来合浦自还珠。
请君多酿莲花酒，准拟王乔下履凫。
?南诏有西珥河，即古牂牁江也，河形如月抱珥，故名之西珥云。
?
寒日斋居次见素公韵
邵宝（明代）

供茶须地栗，和药谢天麻。山鸟投风树，江鸥避雪沙。

近招醪饮薄，远劄绢封斜。深巷临泾曲，弦歌自一家。
留题神仙院三绝 其一
刘弇（宋代）

白鹭飞边尽古今，萧条鬼冢与神林。故时门巷犹能忆，十载重来白一簪。
酹江月 赋玉 薰炉赠数学刘文卿
王恽（元代）

客窗凉夕，问故家、何物能慰岑寂。都把龙涎三万斛，满贮宫池＊＊。玉立琼洲，雪翻花臆，梦绕春江碧。看云失水，淋漓元气犹湿。我昨拄杖敲门，主人情重，预报春消息。相对掀髯谈笑间，一缕飞盘泻露，约君
绍椿行者求颂
释印肃（宋代）

假使八千五百岁，绍椿松鹤未为奇。
不若绍明光不变，此中实应出家时。
念道何忧衣食事，千光影裹听莺啼。
闻声一啭浑消息，满目莲花不见枝。
禅人并化主写真求赞
释正觉（宋代）

影之神，物之春。
莺喉颊之滑滑，柳眉目之津津。
蜂股华须粉，蜡脾蜜酿醇。
等闲谛了游戏事，端的还如幻化人。
奉和圣制立春日侍宴内殿出剪彩花应制
刘宪（唐代）

上林宫馆好，春光独早知。剪花疑始发，刻燕似新窥。

色浓轻雪点，香浅嫩风吹。此日叨陪侍，恩荣得数枝。
鱼游春水·芳洲生苹芷
张元干（宋代）

芳洲生苹芷，宿雨收晴浮暖翠。烟光如洗，几片花飞点泪。清镜空余白发添，新恨谁传红绫寄。溪涨岸痕，浪吞沙尾。
老去情怀易醉。十二阑干慵遍倚。双凫人惯风流，功名万里。梦想浓妆碧云边，目断孤帆夕阳里。何时送客，更临春水。
失调名
苏轼（宋代）

过湖携手屡沾襟。
相和歌辞。楚妃叹
张籍（唐代）

湘云初起江沉沉，君王遥在云梦林。江南雨多旌旗暗，

台下朝朝春水深。章华殿前朝万国，君心独自终无极。

楚兵满地能逐禽，谁用一身继筋力。西江若翻云梦中，

麋鹿死尽应还宫。
裴日英写红梅翠竹
凌云翰（元代）

空谷佳人翠袖单，红颜长是怯天寒。河东邂逅绯衣子，写作疏花竹里看。
应天长
方千里（宋代）

嫩黄上柳，新绿涨池，东风艳冶天色。又见乍晴还雨，年华傍寒食。春依旧，身是客。对丽景、易伤岑寂。怅凝望、一带平芜，剪就茵藉。

前度少年场，醉记旗亭，联句遍窗壁。调笑映墙红粉，参差水边宅。芦鞭懒过故陌。恨未老、渐成尘迹。谩无语，立尽斜阳，怀抱谁识。
渔父
释元肇（宋代）

身外即江山，流行坎止间。烟波垂钓直，天地一舟闲。

到岸卖鱼去，无钱得酒还。不知尘世换，几度月弯弯。
宿绣溪，梦中有作，觉来止记“饲雏双燕去还来”之句，次早至璞石，即景足成
孔毓玑（清代）

淹煞春光兴易灰，眼前有景共徘徊。榴花浥露当茶灶，蒲叶翻风到酒杯。

傍母群凫离复合，饲雏双燕去还来。祗怜此璞应怀玉，力士何年为一开。
夜雨
朱淑真（宋代）

抱影无眠坐夜阑，窗风战雨下琅玕。
我将好况供陪梦，只恐灯花不耐寒。
答刘君俞
李复（宋代）

悠悠东武云，来抱南山岑。
南山有寒泉，云影落泉心。
泉古湛不流，云静閒不飞。
相与待明月，千载发光辉。
夕阳
杨亿（宋代）

夕籁起汀葭，秋空送目赊。
绿芜平度鸟，红树远连霞。
水阔迷归棹，风清咽迥笳。
高楼未成下，天际玉钩斜。
斜川晚书
戴栩（宋代）

水减桥痕晕翠霓，弄花小女立晴堤。
晴蜓欲下嗔飞去，击溅惊流过树西。
送友人游湖南
张乔（唐代）

所投非旧知，亦似有前期。路向长江上，帆扬细雨时。

春生南岳早，日转大荒迟。尽采潇湘句，重来会近期。
偶得兄字再成一诗
蔡戡（宋代）

年来习气尚书生，不觉文书几上盈。
顾我尘埃败佳思，羡君心迹得双清。
也知静色撩诗兴，无奈芜辞愧俊英。
得句已推三昧手，论交当拜十年兄。
墨兰
郑思肖（宋代）

钟得至清气，精神欲照人。抱香怀古意，恋国忆前身。

空色微开晓，晴光淡弄春。凄凉如怨望，今日有遗民。
古别离五首·盘庄黄检院
白玉蟾（宋代）

溶溶空中云，肤雨能滂沱。
旦暮依神龙，所至蒙恩多。
归来太山阿，已罢泽民志。
溘然登崑崙，猿鹤为嘘欷。
黄黄坟上草
沈周（明代）

黄黄坟上草，青青复回春。草死有生日，土中无起人。

人心期百年，谁存百年身。有酒且为乐，我爱刘伯伦。

伯伦亦已矣，无酒浇其坟。
山友续辞 枸杞
王质（宋代）

我取友兮得枸杞，左陂花头野声起。蘘蓑霏雨杂斜阳，半湿半乾留春水。

仙人杖，王母杖，所思兮焉可旷，野莺怂恿野花旺。
自和前韵答达善
舒岳祥（宋代）

幽幽丛薄无尘到，渺渺菅茅有露零。
松曲似腰元自直，潭澄如眼赂谁青。
千愁淟涊那能浣，万事凄迷不欲醒。
阴晦终逢开霁日，宫槐称影度阶蓂。
题苏瑑觉斋二首
廖行之（宋代）

不随凿枘辨方圆，安用蓍龟考未然。
万物由来皆备我，寸心既尽即知天。
见几那俟拈花手，乐道浑忘绝易编。
自得诚明千古学，谁能证此具精专。
陆宝山
凌岩（宋代）

三峰藏宝树精神，金碧楼台处处春。溪上落花流水远，老翁疑是避秦人。
碧泉书院偶书花木所有七首
胡宏（宋代）

武陵春色片云红，红绽功归暖日烘。
青帝也应长作主，莫教随水又随风。
回文暮春
吴光（宋代）

娇声啭处藏鹦小，美睡浓时落日斜。
桥拂柳溪深涨水，眼惊春雨过飞花。
陈仲罕母挽词
林亦之（宋代）

橘林霜后欲寒天，多记陶家作客年。
碧水青山如昨日，白云红客是新阡。
鸤鸠七子母恩重，寡鹄孤巢妇德贤。
最苦哀箫老松下，漫漫瞿麦雪平田。
立春日雷
方岳（宋代）

出地奔霆便发声，寒花衰草亦欣荣。
天公只要新群听，不等春来蛰已惊。
舟中杂诗 其一
冯誉骢（清代）

佳水佳山画不如，客怀全仗酒消除。寒江日落人家远，时有小船来卖鱼。
野望
毛国翰（清代）

盗贼仍蛮塞，山林自腐儒。眼随飞鸟倦，心共断云孤。

寒尽鱼龙起，春回草木苏。感时怀济物，无术卧江湖。
清暑堂会同年
蔡襄（宋代）

当年绿发上天衢，三纪于今雪满须。
荣路风波多契阔，画堂歌满暂欢娱。
杯中明月时摇动，草际飞萤乍有无。
莫问更筹须剧醉，四翁同籍亦难俱。
同许栖默游华阳洞
郭祥正（宋代）

春归白昼永，庭虚民事退。寻幽何所之，佳宾幸同载。

出门十馀里，仙者馀迹在。非实固难评，洞壑茅可爱。

绿萝垂长帘，秘景得藏晦。造深揭苇火，陟险汗渐背。

中宽稍可休，仰视覆圆盖。石乳忘岁年，物象千万态。

龙泓绀澄碧，溢溜渐飞洒。阴森毛骨寒，志往力殊怠。

磨崖记名姓，斯游定难再。人生足离合，世役异屯泰。

清风起林杪，萧瑟动天籁。归欤亦何求，盈筐采兰艾。
临清阁二首 其一
释德洪（宋代）

泯泯下窥软碧，洄洄匆作惊湍。时看稚子对浴，少陵诗眼长寒。
漳州白莲僧宗要见遗纸扇每扇各书一首
蔡襄（宋代）

滉白新牋卷線稜，刮青纤竹缠红藤。
可怜子夜书帷下，一片圆光得未曾。
水绘园吊冒巢民先生
黄金台（清代）

钩党东京籍，琴樽北海宾。清流几公子，白发老遗民。

一代吟诗社，千金结客身。我怀不可见，寒日下荆榛。
惜红衣 寄怀朱聘三太史蓟门，用白石韵
杨玉衔（清代）

鬓怯经霜，戈穷返日。无多心力。瀛海罡风，吹朱倏成碧。

扶摇路瀛，浑一梦、天河乘客。枯寂。人海閒鸥，老苍波栖息。

寻常巷陌。联袂看花，游鞋落红藉。南云铩羽去国。

瀛溟北。咫尺九天星斗，望绝骖鸾扪历。渺长安万里，犹见月梁颜色。
资圣院
孙谔（宋代）

四山藏一寺，方丈压诸峰。回首坐禅处，白云深几重。
春风楼
况志宁（宋代）

晴日游丝拂画栏，酒帘轻飏碧云端。
春风蝴蝶知何处，愁切江南曲已残。
崔肃之
王十朋（宋代）

鄱水同僚旧，遥从霅水来。异乡欣觌面，清话洗衔哀。

葱郁佳城就，勤劳孝子回。不应淹榷酤，中外正须才。
病鹘吟
贾岛（唐代）

俊鸟还投高处栖，腾身戛戛下云梯。有时透雾凌空去，

无事随风入草迷。迅疾月边捎玉兔，迟回日里拂金鸡。

不缘毛羽遭零落，焉肯雄心向尔低。
寄桐江隐者（一作许浑诗）
杜牧（唐代）

潮去潮来洲渚春，山花如绣草如茵。

严陵台下桐江水，解钓鲈鱼能几人。
咏八仙 呵欠
韦骧（宋代）

引手如双翼，俄然一欠伸。须臾端顾盼，别是好精神。
补亡诗六首 其五 崇丘
束皙（魏晋）

瞻彼崇丘，其林蔼蔼。植物斯高，动类斯大。周风既洽，王猷允泰。

漫漫方舆，回回洪覆。何类不繁，何生不茂。物极其性，人永其寿。

恢恢大圆，茫茫九壤。资生仰化，于何不养。人无道夭，物极则长。
壮哉亭观龙湫作
蒲寿宬（宋代）

雪车冰柱刘叉狂，玉川玉更与相颉颃。
车声羊肠几盘折，飞冰走雪何茫茫。
天公矜此老怪物，六丁直下白昼驱阿香。
丰隆列缺一时起，千车百柱摧靡靡。
玉虬银阙掀霜髯，药兔蟾宫捣瑶髓。
涛惊浪骇不可摹，璧碎珠倾讵堪拟长风吹雨一座寒，
儿童不敢正面看。狂客何心助鼓譟，
硗田万顷思波阑。被发行歌惬狂想，
宝华天雨宁专赏。炎天上火下如汤，
一派清泠浃邻壤。劝君饮酒君莫疑，
有酒不饮吾何痴。夜光鱼目纷纷杂错乌可辨，
眼中如露如电醉来大笑俱不知。
题石桥
孙何（宋代）

六月岩崖似九秋，兴公辞赋好淹留。
杉松迤逦连华顶，钟磬依稀近沃洲。
枕水古碑卿相撰，拂云新刹帝王修。
高僧尽解飞金锡，谁是当年白道猷。
佑上人制纸帐作诗谢之
刘应时（宋代）

老来何物是生涯，一榻翛然亦自佳。
睡里山禽弄霜晓，梦回明月上梅花。
颇知常侍嫌乌布，未羡先生坐绛纱。
最爱洒窗风雪夜，道人施法复何加。
鹊桥仙·凤箫羽扇
佚名（宋代）

凤箫羽扇，霓裳云袂，谩尔人间游戏。行看两国锡鸾封，信知道、游因子贵。潘舆彩舞，瑶池春媚。笑语兰孙共醉。大椿一万六千年，自今日、从头数起。
布袋赞 其二
释居简（宋代）

背后曾开鬼眼睛，虽然有眼又无筋。问他睹史宫中事，拈得乾鱼举似人。
秦女行
张镃（宋代）

妾家秦关中，白玉为重堂。
堂前翠帘钩，一一金鸳鸯。
暖艳照绮翠，新声按笙簧。
妾小不解事，戏剧珠楼旁。
蜂蕊撷稼杏，莺枝荫垂杨。
阿母喜秀慧，鞶丝教疑裳。
年齿渐长成，自制红襦长。
弄杼织繁锦，错综飞凤凰。
体柔生玉腻，国色凝天香。
不假粉黛妍，差作时世妆。
况已求得逢，晨夕劳衷肠。
苟合必易散，良贾宜深藏。
陇州鱼龙川石鱼
宋祁（宋代）

织鳞藏介石，物化自何年。
无复西江水，长依东海田。
苔纹堪代藻，云叶即成莲。
琥珀藏蚊影，佳名共此传。
赠杨内舍景尧刲股
方逢辰（宋代）

子肉可疗亲，或曰不敢毁。
不见母生儿，生死一间耳。
此身母之身，非可认为己。
杀身可救母，当还爱一死。
天理通神明，寸肤直糠秕。
苟能充此心，是即学曾子。
闲咏寄呈次道
梅尧臣（宋代）

我闲日贫缚，子闲数疾缠。
闲固不可常，吾观与子然。
吾与子嗜学，岂独闲穷年。
安安者谁欤，分亦似所偏。
送严婿侍郎北使
叶梦得（宋代）

朔风吹雪暗龙荒，荷橐惊看玉节郎。楛矢石砮传地产，医闾析木照天光。

传车玉帛风尘息，盟府山河岁月长。寄语遗民知帝力，勉抛锋镝事耕桑。
送董少卿游茅山
皮日休（唐代）

名卿风度足杓斜，一舸闲寻二许家。天影晓通金井水，

山灵深护玉门沙。空坛礼后销香母，阴洞缘时触乳花。

尽待于公作廷尉，不须从此便餐霞。
踏盘曲二首 其一
沈辽（宋代）

湘江东西踏盘去，青烟白雾将军树。社中饮食不要钱，乐神打起长腰鼓。

女儿带镮著缦布，欢笑捉郎神作主。明年二月近社时，载酒牵牛看父母。
题蔡烓主簿诗卷
刘克庄（宋代）

旧止四人为律体，今通天下话头行。
谁编宗派应添谱，要续传灯不记名。
放子一头嗟我老，避君三舍与之平。
由来作者皆攻苦，莫信人言七步成。
寄顾子敦
曾巩（宋代）

清旷亭边雁欲回，南湖分浪入城来。
空山过腊犹藏雪，野岸先春已放梅。
三径未归聊自适，一尊寻胜每同开。
如今试想长松下，玉麈高谈岂易陪。
颂古二十一首
释正觉（宋代）

识法者惧，欺敌者亡。
水中辨乱，须是鹅王。
舟中感怀三绝句呈太傅相公兼简岳大用郎中
陆游（宋代）

雨打孤篷酒渐消，昏灯与我共无聊。
功名本是无凭事，不及寒江日两潮。
老梅晦父改韵见贻走笔奉和
曹彦约（宋代）

有酒且莫斟，听我歌一曲。
所歌无长语，江梅倚修竹。
炯炯寒露无，皎皎白驹谷。
粲粲能赋人，日日对高躅。
诗如何水曹，发兴扬州牧。
味入傅岩翁，调鼎国受福。
桃李岂不华，入景混凡木。
偃蹇有长松，穷年相照瞩。
题左溪齐云阁
关咏（宋代）

白云来轩户，清风生涧壑。山僧不管春，岩花开自落。
过三泉龙门二阕 其一
韩琦（宋代）

洞户呀然透碧溪，竹轩茅榭映高低。行人不待桃花发，一到仙扃已自迷。
挽龚敬五 其一
毛序（清代）

执友惊沦逝，沾袍涕泫然。卑飞辞捷径，少别即重泉。

灯暗匡衡壁，尘淹子敬毡。如君瑚琏器，何可使无年。
冬日予与六人者游焦山谒圜禅师访瘗鹤铭断碑及焦公丹台怆然有怀兼柬朱陈二友陈方病目而朱校易未毕
周孚（宋代）

平生纨绮场，宁食三年艾。江山岂宿缘，老去尚馀爱。

兹晨幸休暇，共步青莲界。风漪湛如熨，霜叶红可画。

道人喜客至，棐几共清话。从容得一饱，老□□□□。

起遵岩下路，芒屦濯湍濑。摩挲华阳碑，一读一感慨。

高名竟谁氏，陵谷已迁坏。缅怀九转丹，吾老庸可待。

陈翁熬六药，朱郎研八卦。虽云竹林集，尚欠二子在。

发春吾将遨，负约幸无再。
次韵徐则正山居
于石（宋代）

松间花外有虚亭，花自向阳松自阴。
水浊不污明月色，人闲方见白云心。
棋边冷眼安危著，笔底放怀长短吟。
世忌独醒还恶醉，浅斟莫使酒杯深。
出都
刘攽（宋代）

王孙莲勺卤中困，文叔芜蒌亭下寒。尘俗岂知湖海士，敝裘羸马出长安。
留范景山
陈著（宋代）

满天风雨作新正，下访劳君一日程。
长揖不交随俗礼，苦言惟日隔年情。
镫生晕处醒相对，犬吠声中心自惊。
人事难齐时事险，聚头时节且迟行。
东岩别后有忆
王元文（清代）

相晤了忘情，相别还增虑。入暮独登楼，幽怀澹无豫。

遥忆烟雨中，孤舟泊何处。
次分宜
赵文（宋代）

分得宜春地，东偏一画屏。
洪阳仙洞古，龙姥故祠灵。
雨过溪痕长，春回草意青。
道傍聊下马，剔藓读碑铭。
题君山观招真阁六首
李吕（宋代）

观宇藏山崦，昔居火宅僧。
因缘有时节，羽服奉香灯。
道逢过军投宿山寺
真山民（宋代）

穷途欲焉往，薄暮此相投。
蟋蟀数声雨，芭蕉一寺秋。
乡关来枕畔，时事上眉头。
长叹为僧好，今逢更说愁。
西江月 秋晚同嶰谷登烟雨楼
厉鹗（清代）

净玉塔前风色，销金锅畔晴澜。都来收拾一楼閒，只少青山数点。

望眼苍黄越树，醉魂清冷吴天。柳边犹繫五湖船，西子烟中去远。
端午日招诸公于敝园为角黍之会独尧夫不至因成小诗奉呈用资一笑
文彦博（宋代）

药饵从来多客至，人情大抵见荣观。戴崇贪赴安昌会，必为东田不足欢。
张居士相访
释净端（宋代）

清河居十别多年，一笑相逢信有缘。莫讶老僧无别话，平常心是祖师禅。
白鹇
刘宗周（明代）

何处清声破晓岚，霜衣缟带两毵毵。非关日暖春将昼，知为风柔土向南。

逸翮起来初伏枕，閒情会得早抽簪。仙踪若便还山去，秦望峰头好结庵。
山居
周自中（宋代）

又是间中一日过，明朝活计看如何。
拾薪童子归来晚，报说南山野菜多。
送张端明 其八
周必大（宋代）

延英引对宠章新，都下传观拜辅臣。沙路缓驱金騕袅，阁间新上玉麒麟。
赠白使君乐天
次休（唐代）

闻有馀霞千万首，何妨一句乞閒人。
阮郎归·晚妆长趁景阳钟
晏几道（宋代）

晚妆长趁景阳钟，
双娥着意浓。
舞腰浮动绿云浓，
樱桃半点红。
舞美景，惜芳容，
沉思暗记中。
春寒帘幕几重重，
杨花尽日风。
颂古二十四首 其十一
释胜（宋代）

太孤太赊日杲杲，璞玉浑金恶种草。无负平生雪此冤，不如一阵香风扫。
舟过姚湾
吕贤基（清代）

踏遍山程又水程，还家有梦不胜情。千条官柳轻烟色，万橹漕艘急浪声。

书味岂因莼菜改，莱斑犹胜锦衣荣。天心定解离人恨，莫遣潇潇夜雨惊。
宫词一百首
岳珂（宋代）

洛京韫椟起儒珍，地讲忠规德日新。
禁苑金丝舞垂柳，万方已被发生仁。
题处士居
郑獬（宋代）

高卧太湖石，自嫌名利腥。
网罗当道路，鸿鹄出青冥。
气贮秋琴淡，心蟠古剑灵。
我来閒剧论，山鬼不须听。
青山
米芾（宋代）

一园松竹冷阴森，犹得桓公叹可临。却叵刘琨看左传，玉壶徒缺误雄心。
山驿梅花
李群玉（唐代）

生在幽崖独无主，溪萝涧鸟为俦侣。

行人陌上不留情，愁香空谢深山雨。
金丹诗诀 其一○○
陈楠（宋代）

离坎名为水火精，本是乾坤二卦成。但取坎精点离穴，纯乾便可摄飞琼。
武昌怀古十咏·奇章台
白玉蟾（宋代）

登台日费万缗钱，宝从如云剑履骈。
食鼎歌钟移楚地，貂金佩玉整唐天。
缅怀钟钺熊旂里，尚有冰辞雹语传。
偃月堂中人用事，牛家僧孺得称贤。
柳
李商隐（唐代）

柳映江潭底有情，望中频遣客心惊。

巴雷隐隐千山外，更作章台走马声。
诗偈 其一七六
庞蕴（唐代）

淼淼长江水，周而还复始。昏昏三界人，轮回亦如此。

轮回改形貌，长江色不异。改貌劳神识，终须到佛地。
送粹公保德通守还朝
苏过（宋代）

与君相见古并门，眉目炯炯清而温。天涯流落十年事，但指白发俱忘言。

当时射策探月窟，想骑八骏超昆崙。我时蹇步谩追逐，一蹶不复骖车轮。

岂期末路肯相顾，漂母颇亦哀王孙。青衫尘土百僚底，忍饥不解安田园。

壮心消尽忧患在，乞怜何异从丘墦。君才雅为清庙器，未肯碌碌争乘轩。

聊从州县事下考，要为慈母时平反。吾庸多矣愿自爱，舍鱼不取从熊蹯。
又水仙 其一
徐积（宋代）

紫金沙路明珠阙，浴罢龙儿洗明月。待来人世等麻姑，只被尘埃污罗袜。
杂诗五首
张九龄（唐代）

孤桐亦胡为，百尺傍无枝。疏阴不自覆，修干欲何施。

高冈地复迥，弱植风屡吹。凡鸟已相噪，凤凰安得知。

萝茑必有托，风霜不能落。酷在兰将蕙，甘从葵与藿。

运命虽为宰，寒暑自回薄。悠悠天地间，委顺无不乐。

良辰不可遇，心赏更蹉跎。终日块然坐，有时劳者歌。

庭前揽芳蕙，江上托微波。路远无能达，忧情空复多。

湘水吊灵妃，斑竹为情绪。汉水访游女，解佩欲谁与。

同心不可见，异路空延伫。浦上青枫林，津傍白沙渚。

行吟至落日，坐望只愁予。神物亦岂孤，佳期竟何许。

木直几自寇，石坚亦他攻。何言为用薄，而与火膏同。

物类有固然，谁能取径通。纤纤良田草，靡靡唯从风。

日夜沐甘泽，春秋等芳丛。生性苟不夭，香臭谁为中。

道家贵至柔，儒生何固穷。终始行一意，无乃过愚公。
次韵袁升之游云寺鸿庆院山茶之什
蒲瀛（宋代）

山茶两本上连空，疊叶栖枝占佛宫。
雀尾有金轮绀碧，鹤头无火镶所红。
优于峡茗称呼异，劣兴梅花气候同。
谁识诸天雨花外，道人宴坐雪霜中。
次韵周孟觉记皮老人事三首 其二
王庭圭（宋代）

何物庞眉一老翁，能谈庆历至熙丰。只应坐厌听鼙鼓，到处逢人说耳聋。
寄有捷上人
贺铸（宋代）

捷也当年避畏途，寄身一叶泛隋渠。
定须慙愧操舟子，千里风波汝渡吾。
寄镜湖方干处士（一作寄方干处士鉴湖旧居）
齐己（唐代）

贺监旧山川，空来近百年。闻君与琴鹤，终日在渔船。

岛露深秋石，湖澄半夜天。云门几回去，题遍好林泉。
余庆出游夜归
陆游（宋代）

杖藜寻胜惬幽情，芒屦如飞病体轻。
迎客野梅才半吐，避人山雉尚徐行。
东溪水落滩声壮，南岭云酣雪意成。
薄暮归来僧已定，佛龛独对一灯明。
送史判官西事之灵武，兼寄巴西亲故
刘长卿（唐代）

中州日纷梗，天地何时泰。独有西归心，遥悬夕阳外。

故人奉章西，此去论利害。阳雁南渡江，征骖去相背。

因君欲寄远，何处问亲爱。空使沧洲人，相思减衣带。
题香积寺
冯时行（宋代）

拨草詹风日，招提重访寻。
雪如将路断，云实助山深。
密印传初祖，英国嗣少林。
我来聊借榻，静夜听龙吟。
行宫词
王建（唐代）

上阳宫到蓬莱殿，行宫岩岩遥相见。向前天子行幸多，马蹄车辙山川遍。

当时州县每年修，皆留内人看玉案。禁兵夺得明堂后，长闭桃源与绮绣。

开元歌舞古草头，梁州乐人世嫌旧。官家乏人作宫户，不泥宫墙斫宫树。

两边仗屋半崩摧，夜火入林烧殿柱。休封中岳六十年，行宫不见人眼穿。
食生菜
白玉蟾（宋代）

残风剩雨放春晴，久醉欲醒何由醒。
枕上扶头更解酲，五官六吏皆失宁。
满园莴苣间蔓青，火急掣铃呼庖丁。
细脍雨叶缕风茎，酢红姜紫银盐明，
豆臡麻膏和使成。食如辣玉兼甜冰，
毛骨洒洒心泠泠。
尚书汪公得请奉祠饯者十有四人分韵赋某得敢
吕祖谦（宋代）

鼎食味苦浓，藿食味苦淡。
同生不同嗜，羊枣与昌歜。
孰能游其不。进退两无憾。
尚书古仙伯，雅尚本真澹。
禁涂履星辰，讲厦席毡毯。
将升閒槐枣，忽去乱葭菼。
太清奉虚皇，奎壁手可揽。
举以华其归，光耀极铅椠。
向来功名人，勇进忘坎窞。
听诵归来辞，掩耳谢不敢。
宁知达士胸，万牛眇难撼。
清风满后车，一洗世氛黕。
祖帐将军园，寒枝红缀糁。
公归宁久阔，别意不成惨。
金华访旧学，和羹待醯醓。
政恐牧笛清，终换街鼓紞。
读潘邠老庐山纪行诗
谢薖（宋代）

杜陵骨已朽，潘子今似之。欻观庐山作，乃类北征诗。

是家好男子，札翰非凡儿。阿耶有新句，把笔如画锥。

此诗落吾手，三复喜可知。有才如长卿，武帝思同时。

不令歌天马，亦合赋灵芝。胡为鬓已凋，但作愁苦辞。

锦囊勿妄发，恐为俗子嗤。
和阮倅正名九仙
黄朝散（宋代）

采□形相异为仙，识性谁知共一天。
泽物度人均是道，瑞昭千载起祥烟。
游龙隐岩
陈叔信（宋代）

几年鳞甲蛰清渊，一旦飞腾石自穿。
遗迹漫存离旧隐，定应衔雨去朝天。
洞口岩高著数椽，秋铃听法护金仙。
腾身一跃天池后，云雾于今尚滃然。
次韵陈修仲题会稽宋尉澄晖亭
赵鼎臣（宋代）

鉴湖绕君家，近在门前路。置亭昔未善，对面无觅处。

胜地天所储，造物费陶铸。惟昔居者谁，熟视不知措。

会逢赏心人，卓荦见深度。疏朗引湖山，豁达去屏户。

开轩明月来，解榻清风驻。初无结驷劳，怪此咄嗟具。

更得黄绢词，当烦神物护。
清溪解缆用秀才甫韵宁杜藏用
黄彦平（宋代）

长年三光占嶰筒，笑语天回西北风。
高城遂隔不足道，只忆齐山幽桂丛。
戏题四绝句 其四 鸡怨言
释智圆（宋代）

三个因何各自强，竞誇己德掩他长。冥冥风雨茆堂闭，至竟谁先报晓光。
江楼望乡寄内
刘兼（唐代）

独上江楼望故乡，泪襟霜笛共凄凉。
云生陇首秋虽早，月在天凄夜已长。
魂梦只能随蛱蝶，烟波无计学鸳鸯。
蜀笺都有三千幅，总写离情寄孟光。
题新村书斋壁（二首）
陈宪章（明代）

茅栋依岩静，柴门洗竹通。
桑榆巷南北，烟火埭西东。
一径渔樵入，孤村井臼同。
邻家得美酒，吹笛月明中。
山中秋夜
程俱（宋代）

夜气挟秋至，飔然出户庭。空山答清漏，客梦忽以醒。

林梢月未堕，流光委疏棂。冷露湿山桂，寒蕤动幽馨。

整衣坐蒲团，破屋呈稀星。我身本无涯，寒暑饱所经。

以彼泡电境，劳此草木形。吾犹昔人耳，不与寒暑并。

蘧然返初枕，人境已两冥。
台湾杂咏 其十
齐体物（清代）

巢楼穴处傍岩阿，薜荔为衣带女萝。要向众中誇侠长，只论谁最杀人多。
五言集句十首 其十 秋日景阳阁送别
卢龙云（明代）

高阁逼诸天，秋风已飒然。他乡对摇落，别路绕山川。

双阙祥烟里，行舟绿水前。独游千里外，书札若为传。
向游武林之龙井过南天竺登二老亭曾赋二诗
成廷圭（元代）

二老题诗处，风流不再逢。客归黄叶雨，僧住白莲峰。

谁谓山无凤，人传井有龙。白头江海上，今夕寄行踪。
奉使往蜀路傍见山花吟寄乐天·其一
元稹（唐代）

深红山木艳丹云，路远无由摘寄君。
恰似牡丹如许大，浅深看取石榴裙。
懒诗
刘敞（宋代）

分表难强营，俗中弥不堪。始觉懒亦真，功名焉可贪。

婆婆玩流光，幽寂信所谙。束带愁逢迎，燕处倦交谈。

碌碌史隐间，将为兹世惭。
凤凰台
马之纯（宋代）

凤凰不见只宽台，底事台存凤不来。
应到缑山还且住，定游阿阁不能回。
江山不改当时旧，宾客何妨尽日陪。
待作箫声勾唤处，有时飞舞下云堆。
同祝子权游虎邱
仲并（宋代）

出门迎朝暾，入门饯夕阳。
岂愿从吾驷，声名跨楚梁。
明日聊与君，褰裳陟危冈。
方舟转河曲，薰风度微凉。
细看槐柳暗，稍觉檐萄香。
天调节用霞绮，云净呈天光。
梵宫占地胜，古木参天长。
禽鸟亦自得，呜呼声激昂。
缓步信携筇，清流足飞觞。
乃知声利役，脱去非无方。
所怜雄丽地，千年陇树荒。
石顽尚莓苔，剑逝宁光芒。
自今一瞬息，江山几兴亡。
我衰渐落寞，乐极泪淋浪。
寄谢同心人，无惊鬓毛黄。
定风波（七月望，赵俯置酒，与鲁卿同泛舟登骆驼桥待月）
叶梦得（宋代）

千步长虹跨碧流。两山浮影转螭头。付与诗人都总领。风景。更螭仙客下瀛洲。

袅袅凉风吹汗漫。平岸。遥空新卷绛河收。却怪姮娥真好。须记。探支明月作中秋。
走笔次韵张以道 云南
史浩（宋代）

空洞远万里，佳景萃其南。縠纹波似染，螺髻花群簪。

紫芝鲜最馥，青棂坚直甘。解召羡门侣，双鸾聊与骖。
次韵王司户梅花五绝下得用古人意及比妇人玉
王之望（宋代）

可耐幽花发较迟，殷勤为情晓风吹。
朝来策杖探消息，香处初开一两枝。
过上方一绝
李光（宋代）

芒鞋筇杖强跻攀，示病维摩昼掩关。棋罢不知风破雨，却携炉铫过前山。
米元章砚山诗帖赞
岳珂（宋代）

壶岭九华，营是一枝，何异乎持琬琰以易羊皮。砚之不存，而宝琬诗，抑类乎舍鱼兔而守筌蹄。

不我后先，得于斯是，几席江山，庶几见之。
寄鼎湖栖老和尚
何吾驺（明代）

永夜看经静似冰，未须善识为挑灯。漏残未奈穿窗雨，拈韵题诗寄老僧。
山居夏晚
郑珍（清代）

雨散暮天青，馀光照远汀。草堂朝蝙蝠，瓜架织蜻蜓。

晚饭依花聚，林风入酒醒。閒情更无暇，儿女上池亭。